एनएसएल : कुथुलाई एक र सहायक प्रशिक्षक सिलाकारमाथि बाँकी खेलमा प्रतिबन्ध
स्पोर्टिङ इलाम एफसीका कप्तान विकेश कुथुलाई खेलभावनाविपरीत प्रस्तुत भएकोमा नेपाल सुपर लिग(एनएसएल)अन्तर्गत एक खेलमा प्रतिबन्ध लगाइएको छ । मंसिर २७ गते वीरगन्ज युनाइटेडविरुद्धको खेलमा इलामका गोलरक्षकसमेत रहेका कप्तान कुथुले सुपर लिगको आचारसंहिताविपरीत प्रस्तुत भएको आरोप लागेको हो ।
काठमाडौँ — स्पोर्टिङ इलाम एफसीका कप्तान विकेश कुथुलाई खेलभावनाविपरीत प्रस्तुत भएकोमा नेपाल सुपर लिग(एनएसएल)अन्तर्गत एक खेलमा प्रतिबन्ध लगाइएको छ । मंसिर २७ गते वीरगन्ज युनाइटेडविरुद्धको खेलमा इलामका गोलरक्षकसमेत रहेका कप्तान कुथुले सुपर लिगको आचारसंहिताविपरीत प्रस्तुत भएको आरोप लागेको हो ।एनएसएलका अनुसार कुथु खेलमा म्याच अफिसियलविरुद्ध भौतिक र मौखिक रूपमा उत्रिएका थिए । उनलाई १० हजार रुपैयाँ जरिवाना पनि लगाइएको छ । उक्त खेलमा कुथुले मात्र नभई इलामका गोलकिपिङ प्रशिक्षक उज्ज्वल मानन्धरले समेत रातो कार्ड पाएका थिए । त्यस्तै ललितपुर सिटी एफसीका सहायक प्रशिक्षक रवीन्द्र सिलाकारलाई एनएसएलको यस संस्करणका बाँकी सबै खेलमै प्रतिबन्ध लगाइएको छ । मंगलबार स्पोर्टिङ इलाम एफसीविरुद्धको खेलमा उनले गम्भीर रूपले आचारसंहिता उल्लंघन गरेको नेपाल स्पोर्ट्स एन्ड इभेन्ट्स म्यानेजमेन्टका निर्देशक श्रेयंश कार्कीले जारी गरेको प्रेस विज्ञप्तिमा उल्लेख छ ।सिलाकार पनि रेफ्रीविरुद्ध भौतिक तथा मौखिक रूपमा उत्रिएका थिए । रेफ्री सुरोजित दासविरुद्ध सिलाकारले जातीय विभेदसमेत गरेको विज्ञप्तिमा उल्लेख छ । सिलाकारमाथि तत्कालै एनएसएलका कुनै पनि खेलमा सहभागी हुन नमिल्ने गरी प्रतिबन्ध लगाइएको छ । त्यस्तै उनीबाट २० हजार रुपैयाँ जरिवाना तिराइने पनि भएको छ । जरिवाना क्लबले नभई कुथु र सिलाकार आफैंले तिर्नुपर्नेछ । एनएसएल आयोजक समितिले प्रतियोगितामा सहभागी सबै ९ टिमलाई खेलमा खेलभावनाअनुसार प्रस्तुत हुन पत्रसमेत पठाएको छ । 